《九日登少室绝顶同裕之分韵得萝字》
金朝·雷渊

閒居爱重九，佳人重相过。登高酬节物，少室郁嵯峨。

迤逦谢尘土，夷犹出烟萝。歘如据鳌头，万壑俯蜂窝。

浩浩跨积风，瀰瀰渺长河。日车昃红轮，天宇凝苍波。

指点数齐州，始觉氛埃多。我无倚天剑，有泪空滂沱。

惊鳞盼奥渚，倦翼占危柯。悔不与家来，结茅老岩阿。

归途眷老阮，广武意如何。

作者简介：（1184—1231）金应州浑源人，字希颜，一字季默。幼孤，入太学，发愤读书。有文名。卫绍王至宁元年词赋进士。摄遂平县事。击豪右，发奸伏。累拜监察御史，弹劾不避权贵，所至有威誉。至蔡州，杖杀五百人，时号“雷半千”。后迁翰林修撰。